CELEX: 62011CN0448
Language: bg
Date: 2011-08-31 00:00:00
Title: Дело C-448/11 P: Жалба, подадена на 31 август 2011 г. от SNIA SpA срещу решението, постановено от Общия съд (шести разширен състав) на 16 юни 2011 г. по дело T-194/06, SNIA/Комисия

22.10.2011   
            
            
               BG
            
            
               Официален вестник на Европейския съюз
            
            
               C 311/29
            
         Жалба, подадена на 31 август 2011 г. от SNIA SpA срещу решението, постановено от Общия съд (шести разширен състав) на 16 юни 2011 г. по дело T-194/06, SNIA/Комисия
   (Дело C-448/11 P)
   2011/C 311/47
   Език на производството: италиански
   
      Страни
   
   
      Жалбоподател: SNIA SpA (представители: A. Santa Maria, C. Biscaretti di Ruffia и E. Gambaro, avvocati)
   
      Друга страна в производството: Европейска комисия
   
      Искания на жалбоподателя
   
   
               —
            
            
               Да се отмени съдебното решение, с което се отхвърля жалбата на SNIA SpA, и следователно да се обяви недействителността на Решение на Комисията C(2006) 1766 окончателен от 3 май 2006 г., в частта, в която включва SNIA SpA сред адресатите на това решение и му налага, солидарно с Caffaro S.r.l, глоба в размер на 1 078 милиона евро,
            
         
               —
            
            
               при условията на евентуалност, да се върне делото на Общия съд, който да постанови ново решение в съответствие с указанията и критериите, които Съдът ще предостави в настоящото производство по обжалване,
            
         
               —
            
            
               във всички случи да се осъди Комисията да заплати съдебните разноски пред двете инстанции.
            
         
      Правни основания и основни доводи
   
   Първото правно основание на SNIA е изведено от това, че Общият съд е допуснал грешка при прилагане на правото като е приел автоматично, че SNIA носи отговорност поради сливането си с Caffaro S.p.A., и като е приложил неправилно правилата относно вменяването на отговорност в областта на конкуренцията, по-специално с оглед на т.нар. критерий за „икономическата приемственост“, и правилата относно тежестта на доказване. Освен това според жалбоподателя Общият съд е квалифицирал неправилно случая и е изопачил някои доказателства.
   Второто правно основание на жалбоподателя е изведено от това, че в обжалваното съдебно решение не е установено несъответствието между изложението на възраженията и обжалваното решение на Комисията що се отнася до сливането на SNIA и Caffaro S.p.A. Жалбоподателят изтъква по-специално нарушаването и неправилното прилагане от страна на Общия съд на член 27 от Регламент (ЕО) 1/2003 (1), нарушаването на правото му на защита, неправилната правна квалификация, както и изопачаването на фактите и доказателствата.
   Третото правно основание на жалбоподателя е изведено от неправилното прилагане на член 296 ДФЕС, неправилната преценка на доказателствата до степен, че да се изопачи тяхното съдържание и обхват, както и нарушаването на правото на защита. По-специално жалбоподателят критикува обжалваното съдебно решение за това, че в него не е била констатирана непълнотата и противоречивостта на мотивите на обжалваното решение на Комисията, в частта от него, в която се заключава, че е SNIA носи солидарна отговорност. Освен това жалбоподателят твърди, че е налице „изопачаване“ на съдържанието на обжалваното решение на Комисията и нарушаване на правото му на защита, тъй като Общият съд е приел, че той носи отговорност въз основата на фактори, по които не е могъл да вземе отношение нито в хода на административното производство, нито по време на производството пред Общия съд.
   
      (1)  ОВ L 1, стр. 1; Специално издание на български език, 2007 г., глава 8, том 1, стр. 167.